AQSh Ukrainaga 40 mlrd dollarlik harbiy yordam ajratdi

AQSh Kongressi Vakillar palatasi Ukrainaga harbiy, iqtisodiy va gumanitar yordam sifatida 40 milliard dollar ajratishni nazarda tutuvchi qonunni ma'qulladi. Rossiya xavfsizlik kengashi raisi o'rinbosari Dmitriy Medvedev mazkur yordamga munosabat bildirdi.
Ma'lum qilinishicha, ajratiladigan mablag' Jo Bayden ma'muriyati so'raganidan 7 milliardga ko'p. Bu Ukrainada urush boshlangandan buyon Kongressning ikkinchi marta katta mablag' ajratish holati hisoblanadi. Mart oyida AQSh qonunchilari harbiy yordam uchun 13,6 milliard dollar ajratgan. Agar qonun loyihasi Senat tomonidan ma'qullansa, urush boshlanganidan beri Ukrainaga ko'rsatilgan yordam hajmi 50 milliard dollardan oshadi.
“Misli ko'rilmagan miqyosdagi bunday ‘yordam’ umuman Ukrainaga bo'lgan muhabbat va o'z iqtisodiyotni qo'llab-quvvatlash bilan izohlanmasligi aniq. Bundan maqsad Rossiyaga qarshi proksi urushni davom ettirish, mamlakatimizni og'ir mag'lubiyatga uchratish, uning iqtisodiy rivojlanishi va dunyodagi siyosiy ta'sirini cheklashdir”, — degan Medvedev.
Shuningdek, siyosatchi AQSh harbiy-sanoat kompleksi, shuningdek, Vashington va Kievdagi korruptsion amaldorlar bu pullarning asosiy manfaatdori bo'lishini aytgan. Medvedev AQSh moliya tizimining zaifligi va yoqilg'i, oziq-ovqat narxlarining keskin oshishiga ishora qilib, buni Rossiyaga qarshi sanktsiyalar bilan bog'lagan.
Avvalroq Medvedev Rossiya yadro quroldan foydalanishi mumkin bo'lgan 4 ta holat ma'lum qilgandi. Shuningdek, Rossiya AQShning rus oligarxlari mulkini musodara qilish rejasini baholagan.